b'\n_START_ARTICLE_\nIno\n_START_PARAGRAPH_\nIno (ven. \xd0\x9f\xd1\x80\xd0\xb8\xd0\xb2\xd0\xb5\xd1\x82\xd0\xbd\xd0\xb8\xd0\xbd\xd1\x81\xd0\xba\xd0\xbe\xd0\xb5, Privetninskoje) on paikka Uudellakirkolla, Ven\xc3\xa4j\xc3\xa4ll\xc3\xa4. Ven\xc3\xa4j\xc3\xa4n armeija rakensi sinne 1909\xe2\x80\x931916 Inon linnakkeen, jonka sijaintipaikka on noin 60 kilometrin p\xc3\xa4\xc3\xa4ss\xc3\xa4 Pietarista. Inon rautatieasemalta kulki linnakkeen luo 1916 avattu lyhyt ratayhteys._NEWLINE_Ven\xc3\xa4l\xc3\xa4iset evakuoivat Inon linnakkeen tykit ja r\xc3\xa4j\xc3\xa4yttiv\xc3\xa4t tykkipatterit ennen linnakkeen luovuttamista suomalaisille toukokuussa 1918. Vuoden 1920 Tarton rauhassa Suomi sitoutui olemaa linnoittamatta Inoa uudelleen. Inon satama olisi haluttu s\xc3\xa4\xc3\xa4st\xc3\xa4\xc3\xa4 siviililiikenteeseen, mutta se tuhoutui t\xc3\xa4ysin tavallista rajummassa myrskyss\xc3\xa4 syksyll\xc3\xa4 1924. Linnakkeen purkamisen my\xc3\xb6t\xc3\xa4 Inon asema j\xc3\xa4i sivuun varsinaisesta liikenteest\xc3\xa4. Osaa vanhasta veturitallista k\xc3\xa4ytettiin 1930-luvulla suojeluskuntatalona._NEWLINE_Talvisodan p\xc3\xa4\xc3\xa4tt\xc3\xa4neen Moskovan rauhan (1940) perustella Ino kuului Neuvostoliitolle luovutettuihin alueisiin, mutta 1941 alkaneessa jatkosodassa Suomi hy\xc3\xb6kk\xc3\xa4si ja piti paikkaa vallattuna. Sodan aikana osa entisest\xc3\xa4 veturitallista purettiin tiili\xc3\xa4 tarvittaessa. Suomen armeija joutui vet\xc3\xa4ytym\xc3\xa4\xc3\xa4n alueelta puna-armeijan suorittaman Kannaksen syyrhy\xc3\xb6kk\xc3\xa4yksen seurauksena kes\xc3\xa4ll\xc3\xa4 1944.'